भारत सरकार

युवा कार्यक्रम और खेल मंत्रालय

**(खेल विभाग)**

**राज्‍य सभा**

**अतारांकित प्रश्‍न संख्या 770**

उत्तर देने की तारीख 16 अगस्‍त, 2012

 25 श्रावण, 1934 (शक)

**लंदन ओलंपिक के उदघाटन के दिन भारतीय दल के साथ चलने वाली अनजान महिला**

770. श्री बलविंदर सिंह भुंडर:

 श्री के॰ एन॰ बालगोपालः

 क्या युवा कार्यक्रम और खेल मंत्री यह बताने की कृपा करेंगे कि:

(क) लंदन ओलम्पिक के उदघाटन के दिन भारतीय दल के साथ चलने वाली अनजान महिला

कौन थी;

(ख) वह महिला कैसे आयी और भारतीय दल में सम्मिलित हो गई;

(ग) क्या यह सुरक्षा का गंभीर उल्लंघन नहीं है;

(घ) क्या इस मामले को ओलम्पिक समिति तथा अन्य प्राधिकारियों के साथ उठाया गया है;और

(ङ) यदि हां, तो तत्संबंधी ब्यौरा क्या है?

**उत्तर**

युवा कार्यक्रम और खेल राज्‍य मंत्री (स्‍वतंत्र प्रभार)

 (श्री अजय माकन)

(क) से (ड.): मीडिया की रिपोर्ट के अनुसार लंदन ओलंपिक खेल 2012 के उद्घाटन समारोह के दौरान भारतीय दल में शामिल होने वाली रहस्‍यमयी महिला की पहचान बंगलौर की मधुरा हनी के रूप में की गई है । भारतीय ओलंपिक एसोसिएशन ने इस मामले का संज्ञान लेने के बाद इसे लंदन ओलंपिक खेल आयोजन समिति (एलओसीओजी) के समक्ष उठाया और यह पता चला कि पहचानी गई इस महिला को खेलों के उद्घाटन समारोह के दौरान कार्यक्रम में प्रस्‍तुति देनी थी । तथापि वह किसी तरह से मार्च पास्‍ट के दौरान भारतीय दल मे जा मिली । एलओसीओजी ने उद्घाटन समारोह में हुए इस उल्‍लंघन पर अपनी गलती स्‍वीकार कर ली है और भारतीय दल से क्षमा प्रार्थना की है ।

 \*\*\*\*\*\*